Svizci, gamsi in kozorogi so značilne živali planinskega sveta, ki so obenem ljudem blizu. Tako so izvrstne maskote, simpatično vabilo ljudem v ta svet in s tem na Transverzalo. Nadalje so zaradi sebi najljubših predelov planinskega sveta tudi primerna oznaka za zahtevnost poti: svizci bodo najbolj uživali na manj zahtevnih poteh, gamsi na zahtevnih, kozorogi na zelo zahtevnih. In nazadnje si ime prav vsake od teh variant zasluži nekaj srčnega zvena, kajti vsi pravi transverzalci so brez dvoma srčni ljudje, zato je govora o poteh za korajžne kozoroge, gajstne gamse in smele svizce.